# Conxita Garcia i Melgarejo

Conxita Garcia i Melgarejo (Barcelona, 1958), directora de cor i orquestra catalana, fou la directora del Cor del Gran Teatre del Liceu entre 2015 i 2021. Posteriorment va ser nomenada adjunta a la direcció musical a la mateixa institució.

## Biografia

Nascuda a Barcelona, realitzà els estudis musicals al Conservatori Superior Municipal de Música de Barcelona i es graduà en direcció d'orquestra, direcció de cor i cant. En direcció coral va ser alumna del mestre Enric Ribó i en direcció d'orquestra de Salvador Mas. A més, en el camp de la direcció és deixeble, entre d'altres, de Pierre Cao, Erwin List, Simon Johnson, Eliane Lavail, Maria Blasco, Manuel Cabero, Jos Wuytack i Helmut Rilling.
Ha estat membre de diverses formacions cambrístiques i ha actuat com a soprano solista. Va ser directora-fundadora del Cor Jove de l'Orfeó Català i del Cor de Cambra Discantus de Barcelona. També ha dirigit la Coral Celístia de Barcelona, l'Orfeó Joventut Terrassenca (Terrassa) i el Cor dels Amics de l'Òpera de Girona i ha estat sotsdirectora de l'Orfeó Català. al 2015 va ser nomenada directora titular del Cor del Gran Teatre del Liceu , del qual ja n'havia estat mestra assistent des de 2002. El 2021 passà a ser adjnta a la Direcció Musical del Teatre. La seva tasca com a directora s'ha projectat en nombroses actuacions per les millors sales d'arreu d'Europa i en nombrosos enregistraments.
Fou presidenta de la Federació de Corals Joves de Catalunya, amb qui va ser guardonada amb el Premi Nacional de Cultura de la Generalitat de Catalunya (1994), i responsable tècnica del Moviment Coral Català. També ha col·laborat com assessora musical a Televisió de Catalunya.
En el camp de la docència, desenvolupa una important tasca pedagògica en cursos internacionals de direcció coral i ha estat membre de nombrosos jurats. Ha impartit cursos per a l'Institut de Ciències de l'Educació de la Universitat de Barcelona i ha estat membre del Consell Tècnic Assessor del Departament de Cultura de la Generalitat de Catalunya, on ha ofert també diversos cursos de formació.

## Agrupacions corals dirigides

* Coral Celístia, directora (1981-1987)
* Orfeó Joventut Terrassenca, directora (1983-1986)
* Cor Jove de l'Orfeó Català, directora-fundadora (1986-2003)
* Cor de cambra Discantus, directora-fudnadora (1987-?)
* Orfeó Català, sots-directora (1989-1998)
* Macro-coral Santa Cecília, directora (1995-2005)
* Cor del Gran Teatre del Liceu, mestra assistent (2002-15) i directora (2015-2021)

## Referències

* ↑ «Directora del cor». Gran Teatre del Liceu. Arxivat de l'original el 28 de març 2019. [Consulta: 15 maig 2019].
* ↑ «Les protagonistes de l'exposició D'ONES: Conxita Garcia». Enderrok, 22-11-2017. [Consulta: 14 maig 2019].
* ↑ «Biografia». Conxita Garcia. Arxivat de l'original el 14 de maig 2019. [Consulta: 14 maig 2019].
* ↑ «Curriculum Vitae». Conxita Badia. Arxivat de l'original el 14 de maig 2019. [Consulta: 14 maig 2019].
* 1 2 «El Liceu reorganiza el Departamento Musical del Gran Teatre | Liceu Opera Barcelona» (en castellà). Gran Teatre del Liceu, 19-07-2021. [Consulta: 29 gener 2023].
* ↑ «Direcció del Teatre | Liceu Opera Barcelona». Gran Teatre del Liceu. [Consulta: 29 gener 2023].

## Enllaços externs

* Pàgina web oficial
* Pàgina de la directora del Cor del Gran Teatre del Liceu Arxivat 2019-03-28 a Wayback Machine.